**Aicinot ziedot labdarības iniciatīvai “Kustība par kustību”, Rimi Rīgas maratons uzsāk sadarbību ar basketbola klubu “Rīgas Zeļļi”**

Informācija medijiem

Rīgā, 2025. gada 12. februārī

**Rimi Rīgas maratons un basketbola klubs “Rīgas Zeļļi” apvienos spēkus, lai iedvesmotu sabiedrību un sporta draugus uz labiem darbiem, atbalstot bērnus ar kustību traucējumiem. Ikvienam Rimi Rīgas maratona dalībniekam, kurš reģistrēsies skrējienam un ziedos arī labdarības iniciatīvai “Kustība par kustību”, būs iespēja bez maksas apmeklēt “Rīgas Zeļļi” labdarības spēli 1. martā "Xiaomi arēnā".**

Rimi Rīgas maratona labdarības iniciatīvā “Kustība par kustību”, kas rūpējoties par bērniem ar kustību traucējumiem jau sesto gadu top sadarbībā ar Rimi un Bērnu slimnīcas fondu, kopš 2019. gada saziedoti līdzekļi teju 100 tūkstošu eiro vērtībā. Par saziedotajiem līdzekļiem “Kustība par kustību” palīdzējusi bērniem, kuriem kustību prieks ir liegts, sniedzot līdzfinansējumu tehnisko palīglīdzekļu, kas ievērojami atvieglo pārvietošanos un uzlabo dzīves kvalitāti, iegādei.

Rimi Rīgas maratonu un “Rīgas Zeļļi” vieno kopīgas vērtības, tādēļ abas sporta organizācijas sadarbību uzsāk, aicinot ziedot labdarības iniciatīvai “Kustība par kustību”, lai kopā ar Bērnu slimnīcas fondu turpinātu sniegt atbalstu bērniem ar kustību traucējumiem.

Līdz 28. februārim ikviens, kurš, reģistrējoties Rimi Rīgas maratonam, noziedos arī iniciatīvai “Kustība par kustību”, saņems divas brīvbiļetes uz “Rīgas Zeļļi” labdarības spēli 1. martā "Xiaomi Arēnā". Arī tie, kuri jau ir reģistrējušies maratonam, joprojām var sniegt savu artavu, atgriežoties savā Rimi Rīgas maratona profilā un veicot ziedojumu.

“Aktīvi iesaistoties Rimi Rīgas maratona labdarības iniciatīvā “Kustība par kustību”, skrējēju komūna jau pierādījusi, ka grib un var palīdzēt mazajiem ar kustību traucējumiem. Šoreiz talkā ņemam un spēkus apvienojam ar mūsu draugiem no basketbola kluba “Rīgas Zeļļi”, ar kuru iesaistīšanos vēl vairāk ceram iekustināt sabiedrību un, protams, basketbola fanus un komūnu,” komentē **Aigars Nords**, Rimi Rīgas maratona organizatoru komandas vadītājs.

“*Rīgas Zeļļu* moto jau no pirmās dienas ir – vairāk nekā basketbola spēle! Mūsu misija ir ne tikai organizēt kvalitatīvus basketbola pasākumus, bet arī dot papildu labumu sabiedrībai. Esam priecīgi un pagodināti savā ceļojumā apvienot spēkus ar Baltijas vadošo tauta sporta notikumu “Rimi Rīgas maratonu”. Veicinot labdarības iniciatīvu “Kustība par kustību”, esam spēruši pirmo soli mūsu draudzībā, un plānots, ka abas sporta organizācijas, popularizējot veselīgu dzīvesveidu un labdarības iniciatīvas, sadarbosies arvien ciešāk,” skaidro basketbola kluba “Rīgas Zeļļi” prezidents **Edgars Buļs**.

Labdarības spēlē, kurā “Rīgas Zeļļi” 1. martā tiksies pret vienu no titulētākajiem Latvijas klubiem BK "Ventspils", naudas līdzekļu vākšana turpināsies, lai vēl vairāk rūpētos par bērniem, palīdzot sagādāt prieku, spēku un cerību nākotnei.

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Reģistrācija Rimi Rīgas maratona distancēm**

Rimi Rīgas maratona 35. jubilejas maratona, pusmaratona, 10, 6 kilometru un DPD jūdzes distancei iespējams reģistrēties oficiālajā maratona mājaslapā www.rimirigamarathon.com un, kā jau tradicionāli ierasts – izdevīgāk reģistrēties līdz 28. februārim. Reģistrācija Bērnu dienai tiks atklāta 13. februārī.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.-18. maijā, kad pasākuma ietvaros būs iespējams izskrieties maratona, pusmaratona, 10km, 6km, DPD jūdzes (1609m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 100 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *Neste, TK Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri – Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LSFP, LVS, *VSK Noskrien, Rīgas meži, Rīgas ūdens* un citi. Mediju partneri – *LTV*, *LSM*, izdevniecība *Rīgas viļņi*.